Noordwes se munisipaliteite bly ‘n rampspoedige verleentheid(Argieffoto) Die provinsie Noordwes het uiteindelik aan die Nasionale Raad van Provinsies verslag gedoen oor die stand van die bestuur in die provinsie se 23 munisipaliteite. en selfs die mees positiewe sonskynmens sal moet toegee dat daar geen enkele brokkie goeie nuus of enige hoop uit die hele verslag te haal is nie – dit is ŉ volkome verleentheid en ŉ algehele gemors. Ten spyte van die haas ondenkbare onkunde, leuens en domastrantheid wat weens die morele verrotting en werklik patetiese onbevoegdheid van die ANC (die ANC het volstrekte meerderheid in elkeen van die 23 munisipaliteite) het daar eintlik geen tasbare of prakties implementeerbare plan ter verbetering van die regerende party gekom nie, asook geen teken van behoorlike, gestruktureerde straf aan oortreders of selfs die geringste erkenning dat dit die ANC is wat die probleem is in Noordwes. Van die 23 munisipaliteite is 14 tans onder administrasie of was tot baie onlangs onder administrasie. Die rede vir die twyfel in die bewoording van die voorafgaande sin is dat dit volgens alle aanduidings lyk of die provinsiale regering nie eens daarin kan slaag om iets so uiters basies soos om ŉ stadsraad onder administrasie te plaas kragtens art. 139 van die Grondwet, suksesvol uit te voer nie. Noordwes se onvermoë blyk daaruit dat dit die enigste provinsie nog is waarvan alle funksies op hul beurt onder administrasie geplaas is. Dit laat die tans nog onbeantwoorde regsvraag waarop die provinsie se mandaat om enigiets te ontbind hoegenaamd berus. Wat wel waar is, is dat drie van die 14 munisipaliteite reeds hofsake teen die provinsiale regering gewen het omdat die provinsiale regering tegniese foute met die instel van art. 139-administrasies gemaak het. Boonop het nog ŉ stadsraad (JB Marks, wat Potchefstroom en Ventersdorp insluit) bloot geweier om onder administrasie geplaas te word en toe (luidens die verslag wat die provinsiale by die parlement ingedien het) het die provinsie (ondenkbaar soos dit mag klink) jou werklikwaar die aftog geblaas! Verdere nuus wat Maroela Media hierdie naweek uit Potchefstroom bereik het, lui dat die spesiale ondersoekeenheid beslag gelê op die stadsraad se hele finansiële departement se rekenaars, skootrekenaars en finansiële dokumente. Dit is weggeneem Pretoria toe. Die munisipale bestuurder het by die werk ineengestort en is nou op siekverlof, en die bestuurder van aankope het bedank. By die Bojanala-distriksmunisipaliteit op Rustenburg word die munisipale bestuurder en die hoofbestuurder: finansies aangekla van bedrog en korrupsie van R134 miljoen. Dit is ŉ uitgerekte storie, want hulle het hul skorsing en aanklagte probeer ontduik met ŉ hofsaak in die Arbeidshof, wat die distriksraad met koste gewen het. Die saak is nou aan die Valke oorhandig vir vervolging. Nou blyk dit die provinsie het ŉ bietjie moed opgegee en die ander stadsrade wat onder administrasie was, se administrasie is skielik almal opgehef. Wat die doel was en of die doel bereik is, weet nugter, want selfs in die provinsie se eie verslag ter bestekopname is daar geen aanspraak op sukses of op die verbetering van die situasie in enige van die stadsrade wat onder die provinsie se administrasie geplaas is nie.